झुमरा एक्शन प्लान को ठेकेदार अफसरों ने खाओ-पकाओ बनाया
ठेकेदार अधिकारी झुमरा एक्शन प्लान को खाओ पकाओ योजना बनाने में लगे हुए हैं। यहां बड़ी-बड़ी योजनाओं को धरातल पर उतारने के लिए घोषणाएं की गई थीं, लेकिन यहां की जमीनी हकीकत कुछ और ही बयां करती है। यहां दो बार पंचायत चुनाव बीतने के बाद भी चुट्टे पंचायत का पंचायत सचिवालय पूरा नहीं हुआ। वहीं ग्रामीण जलापूर्ति योजना के तहत बना जलमीनार पिछले एक साल से बंद पड़ा है। साथ ही उपायुक्त से स्वीकृति मिलने के बाद भी विधवाओं का सामाजिक सुरक्षा पेंशन, वृद्धा पेंशन, विधवा पेंशन का लाभ भी अब तक लाभुकों को नहीं मिला।
यही कारण है कि गोमिया प्रखंड के झुमरा पहाड़ की तलहटी पर स्थित चुट्टे पंचायत के ग्रामीण कई समस्याओं से जूझ रहे हैं। चुट्टे पंचायत में पिछले आठ वर्षों से निर्माण के अभाव में पंचायत भवन अधूरा पड़ा है। यहां के पंचायत प्रतिनिधि पंचायत संबंधी बैठक आमसभा किसी स्कूल के बरामदे में या फिर किसी पेड़ के नीचे बैठ कर करते हैं।
चुट्टे पंचायत भवन काे पूर्ण कराने के लिए जेई को नोटिस दे चुके हैं। लेकिन अब तक कोई जवाब नहीं आया है। संतोषजनक जवाब नहीं मिला, तो प्राथमिकी दर्ज कराई जाएगी। इसी तरह अन्य योजनाओं को भी धरातल पर उतारने का प्रयास जारी है। सुधीरप्रकाश, बीडीओ, गोमिया
चुट्टे के पंसस राजू प्रसाद ने झुमरा एक्शन प्लान के प्रति अधिकारियों की उपेक्षा का आरोप लगाते हुए कहा कि चुट्टे का पंचायत भवन भी आठ साल से अधूरा पड़ा है। वार्ड सदस्य बेनी महतो, तिलकधारी महतो, आजसू के नारायण महतो, गणेश महतो, दीपक सिन्हा, जीतन तूरी, चंद्रदेव महतो, प्रकाश करमाली, गजेंद्र सिंह, जगरनाथ महतो, शनिचर महतो, विमला देवी, चंपा देवी, शीला देवी, यशोदा देवी, उमा देवी आदि ने बताया कि चुट्टे पंचायत के खरना गांव स्थित ग्रामीण जलापूर्ति योजना के तहत बना जलमीनार पिछले एक साल से बंद है। कई बार प्रशासन और पेयजल एवं स्वच्छता विभाग के अधिकारियों का ध्यान इस ओर आकर्षित किया गया, लेकिन परिणाम सिफर ही रहा।
बेकार पड़ी पानी टंकी।
hin_Deva hin_Deva hin_Deva hin_Deva hin_Deva awa_Deva